Engelse nasionale vrouekrieketspan

Die **Engelse nasionale vrouekrieketspan** (Engels: *England women’s cricket team*, afgekort *England Women* of *England W*) is die nasionale vrouekrieketspan wat Engeland en Wallis in toets- en kitskrieket verteenwoordig. Sedert 1 Januarie 1997 word dit beheer deur die Engelse en Walliese Krieketraad (*ECB*, van Engels: *England and Wales Cricket Board*) en is ’n volle lid van die Internasionale Krieketraad (IKR) met toets-, EDI- en T20I-status.

Engeland is die gesamentlike oudste span in vrouetoetskrieket wat hul eerste toets reeds in 1934 teen Australië gespeel het. Engeland is ná Australië die tweede suksesvolste span in internasionale vroue-eendagwedstryde en hulle het vier vrouekrieketwêreldbekertitels gewen (in 1973, 1993, 2009, 2017). Hulle was ook suksesvol in T20I-vrouewêreldbekertoernooie en het een titel ingepalm (in 2009).

Engeland is tans (Oktober 2025) tweede op die IKR-vroue-eendagranglys en tweede op die Twintig20-vrouewêreldranglys. Ses voormalige Engelse spelers is in die Internasionale Krieketraad se Heldesaal opgeneem.

## Beheerliggaam 
Die Engelse en Walliese Krieketraad (EKR; Engels: *England and Wales Cricket Board*, *ECB*) is die beheerliggaam van krieket in Engeland en Wallis en toesighouer van die Engelse nasionale krieketspanne. Die EKR bestaan sedert 1 Januarie 1997 en verteenwoordig Engeland en Wallis by die Internasionale Krieketraad (IKR). Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en die reël van internasionale wedstryde tuis. Daarbenewens is die ECB verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Engelse span. Die ECB se inkomste in die kalenderjaar van 2006 het £77&nbsp;miljoen beloop.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Engeland oor ’n o/19-nasionale span wat aan die o/19-vrouekrieketwêreldbeker deelneem.

## Geskiedenis 
### Oorsprong 
Krieketwedstryde tussen vroue is in Engeland sedert die middel-18de eeu gedokumenteer, onder andere in 1745 tussen *Bramley Maids* en *Hambledon Maids* in Guildford. Die eerste wedstryd tussen graafskappe is in Oktober 1811 tussen Surrey en Hampshire beslis. Die eerste krieketklub vir vroue, *White Heather Club*, is in 1887 in Yorkshire gestig. In 1926 is die Vrouekrieketvereniging gestig, wat daarna die vrouekrieket in Engeland gereël het.

### Voor die Tweede Wêreldoorlog 
duimnael|links|Die Engelse vrouespan tydens hul Australiese 1934/35-toer
In 1934 is die Engelse beheerliggaam vir ’n toer na Australië genooi, wat drie jaar vroeër hul eie krieketbeheerliggaam gestig het. Die deelnemende vroue moes die reiskoste van 80 GBP vir die sesmaandse toer self betaal. Getroude vroue is ook nie toegelaat om aan die toer deel te neem nie, aangesien dit glo vir hulle nie gepas was om vir so ’n lang tyd nie by die huis te wees nie. Die span het in Oktober 1934 die skeepsreis aangepak en van 28 Desember 1934 af sy eerste vrouetoetswedstryd teen Australië gespeel, wat hulle met nege paaltjies gewen het. Die uitstaande speler was Myrtle Maclagan wie in die tweede toetswedstryd met 119 lopies ook die eerste honderdtal vir Engeland aangeteken het. Hulle het die reeks van drie wedstryde met 2–0 beklink en hulle het ook die vrouetoetswedstryd in Nieu-Seeland gewen.

Gedurende somer het Australië Engeland besoek en Molly Hide het die kaptein tot in 1954 geword. Tydens dié toer het Engeland die eerste vrouetoetswedstryd verloor en die reeks het met 1–1 onbeslis geëindig. Die sukses van hierdie toere het daartoe gelei dat gedurende winter 1939/40 ’n toer na Australië sou plaasvind en die span het reeds sy spelers benoem, maar dit moes weens die Tweede Wêreldoorlog afgelas word.

Nadat die As-reeks in 1951 met 1–1 onbeslis geëindig het, het gedurende somer 1954 Nieu-Seeland vir die eerste keer Engeland besoek, maar in die reeks teen die gasvroue met 0–1 vasgeval. Eers in 1957/58 kon weer ’n toer in die Suidelike Halfrond gereël word, maar elkeen van die ses vrouetoetswedstryde het onbeslis geëindig. Tydens die 1960/61-seisoen het die Engelse vir die eerste keer ’n toer na Suid-Afrika onderneem en hulle kon die reeks met 1–0 beklink. In 1963 het die span die laaste wedstryd van die drie wedstryde in die reeks teen die Australiërs gewen, veral danksy die kaptein Mary Duggan se honderdtal van 101 onoorwonne lopies in die eerste beurt en haar altesaam sewe paaltjies (4/42 en 3/40). Daarmee het Engeland vir die eerste keer ná die oorlog die As-urn herwin. Ná die onbesliste 1968/69-reeks in Australië het hulle die trofee behou.

Met die Vrouekrieketwêreldbeker 1973 is die internasionale eendagwedstryde se tydperk ingelui. Onder haar kaptein Rachael Heyhoe Flint het hulle die eindstryd teen Australië gewen en die eerste vrouekrieketwêreldbekertoernooi beklink. Daarna het hulle ook die As-reeks in beklink, voordat ’n maer periode teen die Australiërs begin het. Onder andere het hulle tydens die drie daaropvolgende vrouekrieketwêreldbekereindstryde (in 1978, 1982, 1988) in die eindstryd teen Australië vasgeval en ook die As-urn kon hulle in ses reekse nie herwin nie, voor die 2002/03-reeks het die span slegs in 1998 ’n onbesliste reeks aangeteken. Daarteenoor het Engeland teen ander opponente meer sukses behaal. Onder andere het hulle in die EDI-reeks teen Wes-Indië in 1979 onbeslis gespeel en die reekse teen Nieu-Seeland in 1984 en Indië in 1986 het hulle maklik gewen.

### Op pad na professionalisering 
[duimnael|links|Vrouekriekettoetswedstryd tussen Australië en Engeland in 2017 op die [Noord-Sydney-ovaal]]
Tydens die Vrouekrieketwêreldbeker 1993 op eie bodem het Engeland onder Karen Smithies die eindstryd teen Nieu-Seeland gewen, waardeur vrouekrieket in Engeland baie gewildheid verwerf het. Daarna is die Engelse span in die EDI-reekse teen Indië en Nieu-Seeland verslaan en tydens die vrouekrieketwêreldbekertoernooie in 1997 en 2000 kon hulle nie die eindstryd haal nie. In 1998 is die vrouekrieket se bestuur verander en die Engelse en Walliese Krieketraad (*England and Wales Cricket Board*, *ECB*) het by die Vrouekrieketvereniging oorgeneem, waarmee die professionalisering gepaard gegaan het. Daarmee het die span ook nuwe momentum verkry en hulle het gedurende somer 2002 onder kaptein Clare Connor teen Indië geseëvier en daarna ook reekse teen Suid-Afrika (in 2003, 2003/04 en 2004/05) asook Nieu-Seeland (in 2004) beklink. Tydens die Vrouekrieketwêreldbeker 2005 het hulle in die halfeindstryd egter weer teen Australië vasgeval. Daarteenoor het die Engelse gedurende somer 2005 weer die As-reeks beklink.

Daarna het Charlotte Edwards as kaptein oorgeneem. Onder haar het Engeland die Vrouekrieketwêreldbeker 2009 in Australië beklink en ook die heel eerste T20I-vrouewêreldbeker 2009 op eie bodem gewen. Voorheen kon hulle ook die As-urn twee keer verdedig (in 2007/08 en 2009). Hulle moes die trofee egter in 2010/11 weer oorhandig en tydens beide die T20I-vrouewêreldbekertoernooie in 2012 en 2014 het Engeland in die eindstryd teen Australië vasgeval. Tydens die Vrouekrieketwêreldbeker 2013 het hulle die derde plek behaal en daarna kon hulle die As-reekse in 2013 en 2013/14 beklink. Van 2014 af het die eerste spelers sentrale kontrakte met die Engelse beheerliggaam onderteken.

In 2016 het Heather Knight die nuwe kaptein geword. Onder haar het die Engelse in die Vrouekrieketwêreldbeker 2017 teen Indië geseëvier. Tydens die T20I-vrouewêreldbeker 2018 is hulle in die eindstryd deur Australië verslaan en ook tydens die As-reekse sedert 2015 is die Engelse telkens deur die Australiërs geklop (in 2017/18, 2019 en 2021/22). Daarna het die Engelse die eindstryd van die Vrouekrieketwêreldbeker 2022 teen dieselfde opponent verloor. Tydens die T20I-vrouewêreldbeker 2023 is hulle in die halfeindstryd deur die Suid-Afrikaanse gasvroue uitgeskakel. Tydens die Vrouekrieketwêreldbeker 2025 het die Engelse in die halfeinstryd teen die Proteas vasgeval.

## Spelers 
### Bekende spelers 
duimnael|upright|Charlotte Edwards (2009)
Ses voormalige Engelse spelers is vir hul uitstekende prestasies in die Internasionale Krieketraad se Heldesaal opgeneem:

### Spelerstatistieke 
Daar het altesaam 170 spelers toets-, 153 spelers EDI- en 68 spelers T20I-wedstryde vir Engeland gespeel. Vervolgens die spelers wat vir die Engelse span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was 15 spelers reeds die kaptein vir Engeland tydens ’n toetswedstryd, 19 tydens ’n EDI en tien tydens ’n T20I.

## Rekords 
### Toetsrekord teen ander lande 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
### Statebondspele 
## Sien ook 
* Engelse nasionale krieketspan
* Engelse nasionale vrouerugbyspan

## Verwysings 
## Eksterne skakels 
*  Amptelike webwerf van die Engelse en Walliese Krieketraad
*  England-vroue op ESPNcricinfo
*  Engeland by die IKR